title: Sklep Komisije (EU) 2021/1363 z dne 8. julija 2021 o odobritvi Finski, da podaljša nekatera obdobja iz členov 2, 16 in 17 Uredbe (EU) 2021/267 Evropskega parlamenta in Sveta (notificirano pod dokumentarno številko C(2021) 4976) (Besedilo v angleškem jeziku je edino verodostojno)

text:
                  16.8.2021

                  SL

                  Uradni list Evropske unije

                  L 293/22

         SKLEP KOMISIJE (EU) 2021/1363
         z dne 8. julija 2021
         o odobritvi Finski, da podaljša nekatera obdobja iz členov 2, 16 in 17 Uredbe (EU) 2021/267 Evropskega parlamenta in Sveta

               (notificirano pod dokumentarno številko C(2021) 4976)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/267 Evropskega parlamenta in Sveta z dne 16. februarja 2021 o posebnih in začasnih ukrepih zaradi nadaljevanja krize zaradi COVID-19 glede obnovitve ali podaljšanja nekaterih potrdil, spričeval, licenc, dovoljenj in pooblastil, odloga nekaterih rednih preverjanj in rednih usposabljanj na nekaterih področjih prometne zakonodaje in podaljšanja nekaterih obdobij iz Uredbe (EU) 2020/698 (1) ter zlasti člena 2(8), člena 9(4), člena 10(4), člena 11(4), člena 12(5), člena 16(4) in člena 17(4) Uredbe,
         ob upoštevanju naslednjega:

                     (1)

                     S členom 2(1) Uredbe (EU) 2021/267 se podaljšujejo roki za opravljanje rednega usposabljanja s strani imetnika spričevala o strokovni usposobljenosti, ki bi se sicer že iztekli ali bi se sicer iztekli med 1. septembrom 2020 in 30. junijem 2021. S členom 2(3) navedene uredbe se podaljšuje veljavnost usklajene kode Unije „95“.

                     (2)

                     S členom 2(5) Uredbe (EU) 2021/267 se podaljšuje veljavnost izkaznic o vozniških kvalifikacijah iz Priloge II k Direktivi 2003/59/ES Evropskega parlamenta in Sveta (2), ki bi sicer že prenehale veljati ali bi sicer prenehale veljati med 1. septembrom 2020 in 30. junijem 2021.

                     (3)

                     S členom 9(1) Uredbe (EU) 2021/267 se podaljšujejo roki za podaljšanje enotnih varnostnih spričeval iz člena 10(13) Direktive (EU) 2016/798 Evropskega parlamenta in Sveta (3), ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (4)

                     S členom 9(2) Uredbe (EU) 2021/267 se podaljšuje veljavnost varnostnih pooblastil iz člena 12(2) Direktive (EU) 2016/798, ki bi sicer že prenehala veljati ali bi sicer prenehala veljati med 1. septembrom 2020 in 30. junijem 2021.

                     (5)

                     S členom 10(1) Uredbe (EU) 2021/267 se podaljšujejo roki za podaljšanje varnostnih spričeval iz člena 10(5) Direktive 2004/49/ES Evropskega parlamenta in Sveta (4), ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (6)

                     S členom 10(2) Uredbe (EU) 2021/267 se podaljšujejo roki za podaljšanje varnostnih pooblastil iz člena 11(2) Direktive 2004/49/ES, ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (7)

                     S členom 11(1) Uredbe (EU) 2021/267 se podaljšuje veljavnost dovoljenj za strojevodje, ki bi sicer že prenehala veljati ali bi sicer prenehala veljati med 1. septembrom 2020 in 30. junijem 2021.

                     (8)

                     S členom 11(2) Uredbe (EU) 2021/267 se za imetnike dovoljenj za strojevodje podaljšujejo roki za opravljanje rednih preverjanj, ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (9)

                     S členom 12(1) Uredbe (EU) 2021/267 se podaljšujejo roki za opravljanje rednega pregleda, ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (10)

                     S členom 12(2) Uredbe (EU) 2021/267 se podaljšuje veljavnost začasnih licenc, ki bi sicer že prenehale veljati ali bi sicer prenehale veljati med 1. septembrom 2020 in 30. junijem 2021.

                     (11)

                     S členom 16(1) Uredbe (EU) 2021/267 se podaljšujejo roki za opravljanje rednih pregledov ocen varnosti pristanišč, ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (12)

                     S členom 16(2) Uredbe (EU) 2021/267 se podaljšujejo osemnajstmesečni roki za opravljanje različnih vrst vaj iz oddelkov 13.7 in 18.6 dela B Priloge III k Uredbi (ES) št. 725/2004 Evropskega parlamenta in Sveta (5), ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (13)

                     S členom 17(1) Uredbe (EU) 2021/267 se podaljšujejo roki za izvedbo pregleda ocen varnosti v pristaniščih in varnostnih načrtov pristanišč, ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (14)

                     S členom 17(2) Uredbe (EU) 2021/267 se podaljšujejo osemnajstmesečni roki za opravljanje urjenja, ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (15)

                     Finska je z dopisom z dne 27. maja 2021 predložila utemeljeno zahtevo za odobritev podaljšanja nekaterih obdobij in rokov iz člena 2(1), (3) in (5), člena 9(1) in (2), člena 10(1) in (2), člena 11(1) in (2), člena 12(1) in (2), člena 16(1) in (2) ter člena 17(1) in (2) Uredbe (EU) 2021/267. Dne 1., 7., 10. in 14. junija 2021 je predložila dodatne informacije v podporo svoji zahtevi.

                     (16)

                     Finska z utemeljeno zahtevo prosi, prvič, za odobritev štirimesečnega podaljšanja obdobij med 1. septembrom 2020 in 30. junijem 2021 iz člena 2(1) Uredbe (EU) 2021/267 za namene navedene določbe in člena 2(3), iz člena 2(5), člena 9(1) in (2), člena 10(1) in (2), člena 11(1) in (2), člena 12(1) in (2), člena 16(1) in (2) ter člena 17(1) in (2) navedene uredbe ter, drugič, za odobritev štirimesečnega podaljšanja rokov 30. septembra 2021 iz člena 16(1) in (2) ter člena 17(1) in (2) navedene uredbe.

                     (17)

                     Glede na informacije, ki jih je predložila Finska, opravljanje rednega usposabljanja ali izdaja spričeval zanj, navedba usklajene kode Unije „95“ ali podaljšanje izkaznic o vozniških kvalifikacijah na Finskem, podaljšanje enotnih varnostnih spričeval, podaljšanje varnostnih pooblastil, podaljšanje dovoljenj za strojevodje, ki upravljajo lokomotive in vlake, opravljanje ustreznih rednih preverjanj, opravljanje rednih pregledov prevoznikov v železniškem prometu, izvajanje ocen varnosti pristanišč, izvajanje pregleda ocen varnosti v pristaniščih ali varnostnih načrtov pristanišč ter opravljanje ustreznega urjenja na Finskem po 30. juniju 2021 verjetno še vedno ne bodo izvedljivi zaradi ukrepov, ki jih je ta država sprejela za preprečitev ali zajezitev širjenja COVID-19.

                     (18)

                     Natančneje, finski organi menijo, da epidemioloških razmer ni mogoče predvideti in da se lahko poslabšajo. Po navedbah te države članice so razmere še vedno nestabilne, obstajajo regionalne razlike v zajezitvi epidemije, v zadnjem času pa število okužb s COVID-19 narašča. Če bi se epidemiološke razmere na Finskem nenadoma poslabšale, bi to lahko povzročilo težave pri obnovitvi ali podaljšanju nekaterih potrdil, spričeval, licenc in pooblastil ter odlog nekaterih rednih preverjanj in rednih usposabljanj.

                     (19)

                     Glede na informacije, ki jih je Finska predložila v zvezi s členom 2 Uredbe (EU) 2021/267, so ukrepi, ki jih je sprejela za preprečitev ali zajezitev širjenja COVID-19, povzročili omejitve in odpovedi tečajev rednega usposabljanja.

                     (20)

                     Natančneje, omejitve zbiranja, ki so jih uvedli finski organi, so vplivale in še vedno vplivajo na organizacijo rednih usposabljanj za voznike avtobusov in tovornjakov. Redna usposabljanja so se izvajala v obliki učenja na daljavo, pri katerem so učitelj in udeleženci na različnih lokacijah. Zaradi teh omejitev je bila ponudba rednih usposabljanj omejena.

                     (21)

                     Poleg tega se je glede na informacije, ki jih je predložila Finska, največje dovoljeno število udeležencev na tečajih usposabljanja spreminjalo glede na razmere v zvezi s COVID-19, in sicer je znašalo od šest do 20 oseb, pri čemer je trenutno veljavno pravilo šest oseb. Zaradi takih omejitev se je omejilo tudi število rednih usposabljanj, ki so se izvajala v zadnjem času. Po navedbah Finske več organizacij in družb, ki ponujajo redna usposabljanja za voznike avtobusov in tovornjakov, ni več načrtovalo usposabljanj v obdobju 2020–2021, saj se je štelo, da jih bo zelo verjetno treba odpovedati. Zato so redna usposabljanja, ki jih je treba organizirati, v zaostanku.

                     (22)

                     Poleg tega Finska pričakuje povečano povpraševanje po rednih usposabljanjih, ko bodo omejitve odpravljene, zahtevano štirimesečno podaljšanje pa bi izvajalcem usposabljanja zagotovilo čas, da prilagodijo svoje dejavnosti. Ker se razmere v zvezi s COVID-19 počasi izboljšujejo, se pričakuje, da se bo obseg prevoza precej povečal, hkrati pa bo treba opraviti redna usposabljanja, ki so bila odložena. Po navedbah Finske bodo morala podjetja to uskladiti tako, da ne bo ogrožena zanesljivost oskrbe ali varnost potniškega prometa, za to pa je potreben čas.

                     (23)

                     Po informacijah, ki jih je predložila Finska, se zahtevano podaljšanje referenčnih obdobij iz člena 2(1) za namene te določbe in člena 2(3) Uredbe (EU) 2021/267 ter iz člena 2(5) navedene uredbe nanaša le na referenčno obdobje od 1. julija 2021 do 31. oktobra 2021, ki zajema le omejeno število poklicnih voznikov. Poleg tega je večina voznikov, ki bodo upravičeni do takega podaljšanega obdobja veljavnosti, vsaj enkrat že opravila redno usposabljanje, s čimer je dokazala svojo strokovno usposobljenost in kompetence. Poleg tega zahtevano podaljšanje zadeva razmeroma kratko časovno obdobje in se nanaša le na referenčno obdobje iz Uredbe (EU) 2021/267, ne pa na veljavnost zadevnih dokumentov. Zahtevana podaljšanja zato ne bi smela povzročiti nesorazmernih tveganj v smislu varnosti in varovanja v prometu.

                     (24)

                     Kar zadeva člen 16(1) in (2) ter člen 17(1) in (2) Uredbe (EU) 2021/267, ki se nanašata na pomorsko varnost in varnost v pristaniščih, in glede na informacije, ki jih je predložila Finska, so ukrepi, ki jih je sprejela za omejitev širjenja pandemije COVID-19, vplivali na redne kontrolne preglede in usposabljanja, čeprav jih niso onemogočili.

                     (25)

                     Po informacijah, ki jih je predložila navedena država članica, so se v primerih, ko kontrolni pregledi na kraju samem niso bili mogoči, zadevni kontrolni pregledi izvedli na daljavo. Vendar so manjša pristanišča od začetka pandemije uvedla model delovanja, po katerem so vsi obiski pristanišča bodisi odloženi bodisi je število gostov strogo omejeno, saj so naenkrat dovoljeni največ trije obiskovalci. Največja tovorna in potniška pristanišča – v Helsinkih, Turkuju in Hamini/Kotki – so uvedla model, po katerem njihovi zaposleni delajo v dveh izmenah, da bi se preprečil prenos virusa. Taki ukrepi jasno omejujejo dostop do pristanišč, s čimer vplivajo na dejavnosti, kot so pregledi ocen varnosti pristanišč, ocen varnosti v pristaniščih in varnostnih načrtov pristanišč.

                     (26)

                     Prav tako je glede na informacije, ki jih je predložila Finska, za zagotavljanje nemotenega delovanja pristanišč ključnega pomena, da ključni zaposleni v pristanišču niso izpostavljeni virusu in napoteni v karanteno. Nekatere naloge zahtevajo navzočnost na delovnem mestu, česar ni mogoče zagotoviti, če so ključni zaposleni izpostavljeni. Ukrepi, s katerimi se omejuje navzočnost ključnih zaposlenih, zato povzročajo težave pri opravljanju pregleda zgoraj navedenih ocen varnosti pristanišč, ocen varnosti v pristaniščih in varnostnih načrtov pristanišč.

                     (27)

                     Poleg tega so bile po informacijah, ki so jih posredovali finski organi, obsežnejše vaje, ki se organizirajo dvakrat letno in zahtevajo sodelovanje različnih uradnikov, kot so finska agencija za promet in komunikacije, carina, policija ter gasilska in reševalna služba, odložene, in sicer prav tako zaradi ukrepov, sprejetih za preprečevanje širjenja COVID-19. Čeprav je mogoče take vaje načrtovati prek spleta, bi priprave nanje in njihova izvedba v pristanišču pomenile veliko nevarnost izpostavljenosti virusu, saj pri njih sodeluje zelo veliko oseb. Po navedbah zadevne države članice imajo podjetja, ki opravljajo pristaniške dejavnosti, običajno zelo malo zaposlenih, čeprav so njihove naloge obsežne. V povprečju je v podjetjih, ki vse leto obvladujejo pristaniški promet, zaposleno upravno osebje, ki šteje 4–8 oseb, v najmanjših podjetjih pa 1–4 osebe. Zato je vsak zaposleni ključnega pomena za delovanje.

                     (28)

                     Uvedba novih načinov delovanja, potrebnih zaradi pandemije COVID-19, je povzročila velike količine dodatnega dela, saj je treba izvajalcem dati navodila, katere ukrepe morajo sprejeti ob sumih na okužbo s COVID-19 ali poročilih o njih s plovil. Primeri, ko so bili zaposleni v pristanišču izpostavljeni virusu in napoteni v karanteno, so prav tako povzročili težave za dejavnosti podjetij, saj nekatere naloge zahtevajo navzočnost na delovnem mestu.

                     (29)

                     Finski organi ocenjujejo, da bi se morale razmere, ki jih je povzročila pandemija COVID-19, normalizirati v naslednjih štirih mesecih, kar je razmeroma kratko obdobje. Uvedba cepljenja dobro napreduje in po ocenah finskega inštituta za zdravje in socialno varnost bo do konca oktobra 2021 precepljen znaten delež prebivalstva. Iz teh razlogov finski organi menijo, da je štirimesečno podaljšanje upravičeno in da daljše podaljšanje ni potrebno. Poleg tega bi to dodatno obdobje zagotovilo čas za ponovno vzpostavitev nekaterih dejavnosti, kar bi prispevalo k vrnitvi v običajne razmere pred pandemijo.

                     (30)

                     Finska zahteva le podaljšanje obdobij med 1. septembrom 2020 in 30. junijem 2021 ter veljavnih rokov, ne pa tudi desetmesečnih obdobij iz člena 16(2) ter člena 17(1) in (2) Uredbe (EU) 2021/267. Poleg tega se lahko po navedbah Finske urjenja in vaje s področja varnosti še vedno izvajajo, čeprav v manjšem obsegu ali prek spleta. Zahtevana podaljšanja zato ne bi smela povzročiti nesorazmernih tveganj v smislu varnosti.

                     (31)

                     Finski bi se zato moralo odobriti podaljšanje obdobij med 1. septembrom 2020 in 30. junijem 2021 iz člena 2(1) za namene te določbe in člena 2(3), iz člena 2(5), člena 16(1) in (2) ter člena 17(1) in(2) Uredbe (EU) 2021/267 in štirimesečno podaljšanje roka 30. septembra 2021 iz člena 16(1) in (2) ter člena 17(1) in (2) navedene uredbe.

                     (32)

                     V zvezi s členom 9(1) in (2), členom 10(1) in (2), členom 11(1) in (2) ter členom 12(1) in (2) Uredbe (EU) 2021/267 so finski organi pojasnili, da čeprav ima Finska le malo neposrednega mednarodnega železniškega prometa znotraj EU (med Torniom na Finskem in Haparando na Švedskem), pa je železniški tovorni promet med Finsko in Rusijo ter na Kitajsko in s Kitajske zelo pomemben, železniški promet pa se je med pandemijo COVID-19 izkazal za odpornega. Po navedbah finskih organov se je obseg mednarodnega železniškega tovornega prometa med pandemijo celo še povečal. Zato je podaljšanje pooblastil na področju železniškega prometa po mnenju finskih organov potrebno.

                     (33)

                     Glede na informacije, ki jih je predložila Finska, finski organi menijo, da je treba zagotoviti podaljšanje varnostnih pooblastil, saj je teh pooblastil največ, in da so potrebna tudi redna preverjanja.

                     (34)

                     Finski organi so Komisijo tudi obvestili, da je določen prevoznik v železniškem prometu uvedel model delovanja, ki omogoča, da se dokazovanje usposobljenosti v skladu s predvidenim časovnim načrtom organizira tudi v izjemnih okoliščinah. Ta država članica je pojasnila tudi, da pričakuje, da bo v obdobju med 1. julijem 2021 in 31. oktobrom 2021 podaljšanih zelo malo potrdil, spričeval, licenc in pooblastil ali vloženih vlog za njihovo izdajo.

                     (35)

                     Komisija kljub več zahtevam za konkretne informacije in dodatna pojasnila v zvezi s potrebo po štirimesečnem podaljšanju obdobij od 1. septembra 2020 do 30. junija 2021 iz člena 9(1) in (2), člena 10(1) in (2), člena 11(1) in (2) ter člena 12(1) in (2) Uredbe (EU) 2021/267 ni prejela potrebnih informacij, da bi v skladu s členom 9(4), členom 10(4), členom 11(4) ter členom 12(5) navedene uredbe ocenila utemeljeno zahtevo, ki so jo predložili finski organi.

                     (36)

                     Komisija meni, da Finska ni predložila konkretnih informacij o tem, zakaj podaljšanje enotnih varnostnih spričeval iz člena 9(1) in (2), podaljšanje varnostnih spričeval ali varnostnih pooblastil iz člena 10(1) in (2), podaljšanje dovoljenj ali opravljanje rednih preverjanj iz člena 11(1) in (2), izvajanje rednih pregledov ali ukinitev začasnega odvzema licenc ali izdaja novih licenc v primeru, ko so bile licence pred tem preklicane, kot je navedeno v členu 12(1) in (2) Uredbe (EU) 2021/267, po 30. juniju 2021 verjetno še vedno ne bodo izvedljivi zaradi ukrepov, ki jih je Finska sprejela za preprečitev ali zajezitev širjenja COVID-19. Ta država članica prav tako ni predložila informacij o tem, zakaj zahtevana podaljšanja ne povzročajo nesorazmernih tveganj v smislu varnosti in varovanja v železniškem prometu.

                     (37)

                     Čeprav je Finska posredovala nekatere informacije v zvezi z ukrepi, sprejetimi za omejitev širjenja pandemije, ki bi morda lahko vplivali na celoten prometni sektor, pa ta država članica ni predložila informacij o tem, kako so ti ukrepi konkretno vplivali na podaljšanje dovoljenj in pooblastil ali opravljanje dejavnosti iz člena 9(1) in (2), člena 10(1) in (2), člena 11(1) in (2) ter člena 12(1) in (2) Uredbe (EU) 2021/267. Zlasti niso bile predložene konkretne informacije v zvezi z ukrepi, ki vplivajo na podaljšanje dovoljenj za strojevodje, ali v zvezi z določbami o varnosti v železniškem prometu. Poleg tega Komisija ni prejela nobenih konkretnih informacij v zvezi s potrebo po podaljšanju obdobja iz člena 12 Uredbe (EU) 2021/267.

                     (38)

                     Komisija ne more ugotoviti, da so zahteve iz navedenih določb izpolnjene ali da zahtevana podaljšanja ne povzročajo nesorazmernih tveganj v smislu varnosti in varovanja v železniškem prometu. Finski se zato ne bi smelo odobriti podaljšanje obdobij med 1. septembrom 2020 in 30. junijem 2021 iz člena 9(1) in (2), člena 10(1) in (2), člena 11(1) in (2) ter člena 12(1) in (2) Uredbe (EU) 2021/267.

                     (39)

                     Finska se je strinjala, da se ta sklep sprejme in priglasi v angleškem jeziku –

               SPREJELA NASLEDNJI SKLEP:

            Člen 1
            Finski se odobrijo naslednja podaljšanja:

                        (a)

                        štirimesečno podaljšanje obdobja med 1. septembrom 2020 in 30. junijem 2021 iz člena 2(1) Uredbe (EU) 2021/267 za namene člena 2(1) in (3) navedene uredbe;

                        (b)

                        štirimesečno podaljšanje obdobja med 1. septembrom 2020 in 30. junijem 2021 iz člena 2(5), člena 16(1) in (2) ter člena 17(1) in (2) navedene uredbe;

                        (c)

                        podaljšanje roka 30. septembra 2021 iz člena 16(1) in (2) ter člena 17(1) in (2) navedene uredbe do 31. januarja 2022.

            Člen 2
            Finski se ne odobri štirimesečno podaljšanje obdobja med 1. septembrom 2020 in 30. junijem 2021 iz člena 9(1) in (2), člena 10(1) in (2), člena 11(1) in (2) ter člena 12(1) in (2) Uredbe (EU) 2021/267.

            Člen 3
            Ta sklep je naslovljen na Republiko Finsko.

            V Bruslju, 8. julija 2021

                  Za Komisijo

               Adina-Ioana VĂLEAN

                  članica Komisije

            (1)  UL L 60, 22.2.2021, str. 1.

            (2)  Direktiva 2003/59/ES Evropskega parlamenta in Sveta z dne 15. julija 2003 o temeljnih kvalifikacijah in rednem usposabljanju voznikov nekaterih cestnih vozil za prevoz blaga ali potnikov, o spremembi Uredbe Sveta (EGS) št. 3820/85 in Direktive Sveta 91/439/EGS ter o razveljavitvi Direktive Sveta 6/914/EGS (UL L 226, 10.9.2003, str. 4).

            (3)  Direktiva (EU) 2016/798 Evropskega parlamenta in Sveta z dne 11. maja 2016 o varnosti na železnici (UL L 138, 26.5.2016, str. 102).

            (4)  Direktiva 2004/49/ES Evropskega parlamenta in Sveta z dne 29. aprila 2004 o varnosti na železnicah Skupnosti ter o spremembi Direktive Sveta 95/18/ES o izdaji licence prevoznikom v železniškem prometu in Direktive 2001/14/ES o dodeljevanju železniških infrastrukturnih zmogljivosti, naložitvi uporabnin za uporabo železniške infrastrukture in podeljevanju varnostnega spričevala (Direktiva o varnosti na železnici) (UL L 164, 30.4.2004, str. 44).

            (5)  Uredba (ES) št. 725/2004 Evropskega parlamenta in Sveta z dne 31. marca 2004 o povečanju zaščite na ladjah in v pristaniščih (UL L 129, 29.4.2004, str. 6).


title: Sklep Komisije (EU) 2021/1344 z dne 9. avgusta 2021 o določitvi meril za opredelitev časovnega obdobja, za katerega se lahko osebam, ki predstavljajo varnostno grožnjo, prepove dostop do prostorov Komisije

text:
                  16.8.2021

                  SL

                  Uradni list Evropske unije

                  L 292/27

         SKLEP KOMISIJE (EU) 2021/1344
         z dne 9. avgusta 2021
         o določitvi meril za opredelitev časovnega obdobja, za katerega se lahko osebam, ki predstavljajo varnostno grožnjo, prepove dostop do prostorov Komisije
         EVROPSKA KOMISIJA JE –
         ob upoštevanju Sklepa Komisije (EU, Euratom) 2015/443 z dne 13. marca 2015 o varnosti v Komisiji (1) in zlasti člena 12(1), točka (b), in člena 21 Sklepa,
         ob upoštevanju naslednjega:

                     (1)

                     Komisija mora delovati v varnem okolju. V skladu s tem potrebuje usklajen in celovit pristop glede varnosti z zagotavljanjem ustreznih ravni zaščite oseb, sredstev in informacij sorazmerno z ugotovljenimi tveganji ter učinkovitim in pravočasnim zagotavljanjem varnosti. Komisija se na področju varnosti sooča z resnimi grožnjami in izzivi, zlasti kar zadeva terorizem ter politično in gospodarsko vohunjenje.

                     (2)

                     Komisija, zlasti Varnostni direktorat njenega Generalnega direktorata za človeške vire in varnost, v skladu s Sklepom (EU, Euratom) 2015/443 sprejme ukrepe, ki se uporabljajo za vse službe in v vseh prostorih Komisije za zagotovitev varnosti oseb, sredstev in informacij. Ti ukrepi vključujejo omejene ukrepe v zvezi z osebami, ki predstavljajo varnostno grožnjo, vključno s prepovedjo dostopa oseb do prostorov Komisije za določeno časovno obdobje v skladu s členom 12(1), točka (b), navedenega sklepa.

                     (3)

                     Osebje Komisije, ki je ustrezno pooblaščeno v skladu s členoma 5 in 12 Sklepa (EU, Euratom) 2015/443, bi moralo, kadar se v skladu s členom 12(1), točka (b), navedenega sklepa šteje, da oseba ali osebe predstavljajo varnostno grožnjo, pri odločanju o prepovedi njihovega dostopa do prostorov Komisije, to grožnjo oceniti za vsak primer posebej ter ob tem upoštevati ustrezne individualne okoliščine.

                     (4)

                     Omejitev dostopa lahko velja za enega, več ali celo vse prostore Komisije.

                     (5)

                     Pri obdobju prepovedi bi bilo treba upoštevati verjetnost, resnost in trajanje grožnje.

                     (6)

                     Ta sklep se ne bi smel uporabljati za prepoved dostopa do prostorov Komisije, sprejeto v okviru postopka odstranitve z delovnega mesta v skladu s členom 23 Priloge IX h kadrovskim predpisom.

                     (7)

                     Ta sklep se ne bi smel uporabljati za osebje Komisije, ki dela v delegacijah Unije, za katero bi morala veljati varnostna pravila za Evropsko službo za zunanje delovanje.

                     (8)

                     Član Komisije, pristojen za varnostne zadeve, je v skladu z internim poslovnikom s Sklepom Komisije C(2016) 2797 (2) pooblaščen, da določi izvedbena pravila o določitvi meril, potrebnih za opredelitev časovnih obdobij, ki se uporabljajo za prepoved dostopa do prostorov Komisije v skladu s členom 12 Sklepa (EU, Euratom) 2015/443. To pooblastilo je bilo s Sklepom Komisije C(2021) 2684 preneseno na generalnega direktorja Generalnega direktorata za človeške vire in varnost (3).

                     (9)

                     Varnostni ukrepi na podlagi tega sklepa bi morali biti v skladu z načeli za varnost v Komisiji, določenimi v členu 3 Sklepa (EU, Euratom) 2015/443, zlasti ob upoštevanju Listine Evropske unije o temeljnih pravicah –

               SPREJELA NASLEDNJI SKLEP:

            Člen 1
            Predmet urejanja in področje uporabe

               1.   Ta sklep določa merila za opredelitev časovnega obdobja, za katerega se lahko osebam, ki predstavljajo varnostno grožnjo, prepove dostop do prostorov Komisije v skladu s členom 12(1), točka (b), Sklepa (EU, Euratom) 2015/443.

               2.   Ta sklep se uporablja za vse službe in v vseh prostorih Komisije. Za osebje Komisije v delegacijah Unije veljajo varnostna pravila za Evropsko službo za zunanje delovanje (4).

               3.   Ta sklep se ne uporablja za postopke odstranitve z delovnega mesta v skladu s členom 23 Priloge IX h Kadrovskim predpisom za uradnike in pogojem za zaposlitev drugih uslužbencev Evropske gospodarske skupnosti in Evropske skupnosti za atomsko energijo (5).

            Člen 2
            Področje uporabe prepovedi

               1.   Prepoved iz člena 1(1) se lahko uporablja za enega, več ali vse prostore Komisije.

               2.   Če si Komisija deli prostore z drugimi institucijami, agencijami in organi EU, slednje obvesti o sklepu o prepovedi dostopa do delov prostorov, ki jih uporablja Komisij.

            Člen 3
            Obdobje prepovedi

               1.   Obdobje prepovedi iz člena 1(1) temelji na ocenjenem trajanju, verjetnosti in resnosti grožnje varnosti.

               2.   Merila za oceno resnosti grožnje varnosti vključujejo:

                           (a)

                           stopnjo škode, ki bi jo lahko povzročila življenju, telesni nedotakljivosti, dobremu počutju ali zdravju ljudi, ter morebitno škodo na premoženju in informacijah;

                           (b)

                           ali je grožnja povezana s storitvijo kaznivega dejanja;

                           (c)

                           ali je grožnja posledica malomarnosti, hude malomarnosti ali naklepa;

                           (d)

                           ali je vedenje osebe, ki predstavlja grožnjo, nasilno, agresivno ali se ponavlja;

                           (e)

                           obseg morebitne finančne izgube za Komisijo;

                           (f)

                           obseg morebitne izgube ugleda za Komisijo.

               3.   Če trajanja grožnje ni mogoče oceniti dovolj zanesljivo in je grožnja zelo resna, se lahko osebi, ki predstavlja grožnjo, dostop prepove do nadaljnjega. To velja zlasti, kadar ima grožnja eno od naslednjih značilnosti:

                           (a)

                           vključuje sodelovanje v terorističnih ali vohunskih dejavnostih in mrežah;

                           (b)

                           povzroči lahko izgubo življenja, resno poškodbo ali škodo ali znatno materialno škodo, ogrozi občutljive ali tajne podatke ali povzroči motnje v informacijskih sistemih ali bistvenih operativnih zmogljivostih Komisije;

                           (c)

                           gre za nasilno, agresivno ali ponavljajoče se vedenje, ki resno ovira delovanje služb Komisije.

            Člen 4
            Pregled prepovedi
            Komisija na zahtevo zadevne osebe pregleda vsak sklep, sprejet v skladu s členom 12(1), točka (b), Sklepa (EU, Euratom) 2015/443, če ta oseba predloži nove bistvene elemente, ki omogočajo ponovno preučitev prepovedi. Pregled Komisije temelji na enakih merilih kot prvotna prepoved.

            Člen 5
            Ta sklep začne veljati dvajseti dan po objavi v Uradnem listu Evropske unije.

            V Bruslju, 9. avgusta 2021

                  Za Komisijo

               Gertrud INGESTAD

                  generalna direktorica

                  Generalni direktorat za človeške vire in varnost

            (1)  UL L 72, 17.3.2015, str. 41.

            (2)  Sklep Komisije C(2016) 2797 z dne 4. maja 2016 o pooblastilu v zvezi z varnostjo.

            (3)  Sklep Komisije C(2021) 2684 z dne 13. aprila 2021 o nadaljnjem prenosu pooblastil, dodeljenih s Sklepom Komisije C(2016) 2797 o pooblastilu v zvezi z varnostjo.

            (4)  Sklep ADMIN(2017) 10 visokega predstavnika Unije za zunanje zadeve in varnostno politiko z dne 19. septembra 2017 o varnostnih pravilih za Evropsko službo za zunanje delovanje (UL C 126, 10.4.2018, str. 1).

            (5)  Uredba št. 31(EGS), 11 (ESAE) o določitvi Kadrovskih predpisov za uradnike in pogojev za zaposlitev drugih uslužbencev Evropske gospodarske skupnosti in Evropske skupnosti za atomsko energijo (UL P 45, 14.6.1962, str. 1385).


title: Sklep Komisije (EU) 2021/1364 z dne 9. julija 2021 o odobritvi Poljski, da podaljša nekatera obdobja iz členov 9, 10 in 11 Uredbe (EU) 2021/267 Evropskega parlamenta in Sveta (notificirano pod dokumentarno številko C(2021) 5030) (Besedilo v angleškem jeziku je edino verodostojno)

text:
                  16.8.2021

                  SL

                  Uradni list Evropske unije

                  L 293/28

         SKLEP KOMISIJE (EU) 2021/1364
         z dne 9. julija 2021
         o odobritvi Poljski, da podaljša nekatera obdobja iz členov 9, 10 in 11 Uredbe (EU) 2021/267 Evropskega parlamenta in Sveta

               (notificirano pod dokumentarno številko C(2021) 5030)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/267 Evropskega parlamenta in Sveta z dne 16. februarja 2021 o posebnih in začasnih ukrepih zaradi nadaljevanja krize zaradi COVID-19 glede obnovitve ali podaljšanja nekaterih potrdil, spričeval, licenc, dovoljenj in pooblastil, odloga nekaterih rednih preverjanj in rednih usposabljanj na nekaterih področjih prometne zakonodaje in podaljšanja nekaterih obdobij iz Uredbe (EU) 2020/698 (1) ter zlasti člena 9(4), člena 10(4) in člena 11(4) Uredbe,
         ob upoštevanju naslednjega:

                     (1)

                     S členom 9(1) Uredbe (EU) 2021/267 se podaljšujejo roki za podaljšanje enotnih varnostnih spričeval iz člena 10(13) Direktive (EU) 2016/798 Evropskega parlamenta in Sveta (2), ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (2)

                     S členom 9(2) Uredbe (EU) 2021/267 se podaljšuje veljavnost varnostnih pooblastil iz člena 12(2) Direktive (EU) 2016/798, ki bi sicer že prenehala veljati ali bi sicer prenehala veljati med 1. septembrom 2020 in 30. junijem 2021.

                     (3)

                     S členom 10(1) Uredbe (EU) 2021/267 se podaljšujejo roki za podaljšanje varnostnih spričeval iz člena 10(5) Direktive 2004/49/ES Evropskega parlamenta in Sveta (3), ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (4)

                     S členom 10(2) Uredbe (EU) 2021/267 se podaljšujejo roki za podaljšanje varnostnih pooblastil iz člena 11(2) Direktive 2004/49/ES, ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (5)

                     S členom 11(1) Uredbe (EU) 2021/267 se podaljšuje veljavnost dovoljenj za strojevodje, ki bi sicer že prenehala veljati ali bi sicer prenehala veljati med 1. septembrom 2020 in 30. junijem 2021.

                     (6)

                     S členom 11(2) Uredbe (EU) 2021/267 se za imetnike dovoljenj za strojevodje podaljšujejo roki za opravljanje rednih preverjanj, ki bi se sicer že iztekli ali bi se sicer iztekli med 1. septembrom 2020 in 30. junijem 2021.

                     (7)

                     Poljska je z dopisom z dne 31. maja 2021 predložila utemeljeno zahtevo za odobritev podaljšanja nekaterih obdobij iz členov 9, 10 in 11 Uredbe (EU) 2021/267. Dne 4., 11., 16., 21. in 23. junija 2021 je predložila dodatne informacije v podporo svoji zahtevi.

                     (8)

                     Poljska z utemeljeno zahtevo prosi za odobritev šestmesečnega podaljšanja obdobja med 1. septembrom 2020 in 30. junijem 2021 iz člena 9(1) in (2), člena 10(1) in (2) ter člena 11(1) in (2) Uredbe (EU) 2021/267.

                     (9)

                     V skladu z informacijami, ki jih je predložila Poljska, podaljšanje enotnih varnostnih spričeval, podaljšanje varnostnih pooblastil, podaljšanje dovoljenj strojevodij, ki upravljajo lokomotive in vlake, in opravljanje ustreznih rednih preverjanj po 30. juniju 2021 verjetno še vedno ne bodo izvedljivi zaradi ukrepov, ki jih je ta država sprejela za preprečitev ali zajezitev širjenja COVID-19.

                     (10)

                     Zlasti v zvezi z veljavnostjo varnostnih spričeval in varnostnih pooblastil iz člena 9(1) in (2) ter člena 10(1) in (2) Uredbe (EU) 2021/267 Poljska meni, da so nadaljnja podaljšanja njihove veljavnosti potrebna za izognitev tveganju, da potrdila ali pooblastila več prevoznikov v železniškem prometu in upravljavcev infrastrukture ne bi bila podaljšana pravočasno.

                     (11)

                     Glede na informacije, ki jih je predložila Poljska, nacionalna uredba ministra za zdravje z dne 20. marca 2020 o razglasitvi pandemije v navedeni državi članici še vedno velja. Med ukrepi, sprejetimi za preprečitev ali zajezitev širjenja COVID-19, je bila, prvič, od 4. oktobra 2020 za zaposlene pri poljskem uradu za železniški promet (nacionalni varnostni organ), ki je organ, odgovoren za izdajo in podaljšanje varnostnih spričeval in varnostnih pooblastil, uvedena splošna obveznost dela na daljavo. Ta sistem dela je veljal do začetka junija 2021, ko je navedeni organ uvedel mešani delovni model, tako da je polovica zaposlenih delala na daljavo, druga polovica pa v uradu.

                     (12)

                     Drugič, glede na informacije, ki jih je predložila Poljska, se je v tem osemmesečnem obdobju poljski urad za železniški promet srečeval z resnimi omejitvami pri opravljanju revizij in kontrolnih pregledov, potrebnih za podaljšanje varnostnih spričeval in varnostnih pooblastil, ki so vplivale na mobilnost inšpektorjev pri izvajanju nadzornih dejavnosti na kraju samem. Zaradi vzpostavljenih nacionalnih ukrepov so omejitve, kot je bilo zaprtje hotelov, povzročile, da inšpektorji niso mogli prenočiti, da bi izvedli nadzorne dejavnosti, povezane z nočnimi kontrolnimi pregledni nadzornih dejavnosti, kar je povzročilo dodatne zamude v nujnih postopkih.

                     (13)

                     Navedene omejitve so tako vplivale tudi na nadzorovane subjekte, kar je imelo posledice tudi za pravočasnost postopkov za podaljšanje varnostnih spričeval in varnostnih pooblastil. Po navedbah Poljske se je zaradi takih omejitev dogajalo, da so nadzorovani subjekti zavrnili fizično navzočnost inšpektorjev ali pa so jo naposled dopustili z veliko zamudo. V nekaterih primerih so bili dovoljeni pregledi na daljavo, vendar so izkušnje pokazale, da ti običajno trajajo dalj časa, saj je treba vizualne kontrolne preglede železniških vozil, tehničnih objektov ali železniških infrastruktur izvesti izključno na podlagi dokumentacije, ki jo predloži nadzorovani subjekt. Pogosto je treba tudi večkrat zahtevati predložitev dodatnih dokazil, kar prav tako lahko povzroči zamude v postopkih.

                     (14)

                     Posledice ukrepov, ki jih je Poljska sprejela za preprečitev ali zajezitev širjenja COVID-19, za običajni potek dela nacionalnega varnostnega organa lahko vplivajo na zmogljivost navedenega subjekta za obravnavanje prejetih vlog za podaljšanje varnostnih spričeval in varnostnih pooblastil. Kopičenje tako velikega števila prejetih vlog pomeni tveganje, da jih organ ne bo mogel pravočasno obravnavati in da bo potrebna spričevala ali pooblastila izdal po izteku veljavnih rokov.

                     (15)

                     Kar zadeva člen 11(1) in (2) Uredbe (EU) 2021/267, glede na informacije, ki jih je predložila Poljska, tudi podaljšanje dovoljenj za strojevodje in opravljanje ustreznih rednih preverjanj po 30. juniju 2021 še vedno ne bosta izvedljiva zaradi ukrepov, ki jih je Poljska sprejela za preprečitev ali zajezitev širjenja COVID-19.

                     (16)

                     Po informacijah, ki jih je predložila navedena država članica, je poljski urad za železniški promet tudi subjekt, ki je odgovoren za izdajo in podaljšanje dovoljenj za strojevodje. Kot je pojasnjeno v uvodnih izjavah 11 do 13, so ukrepi dela na daljavo, ki veljajo za zaposlene pri navedenem nacionalnem varnostnem organu, vplivali na potek njihovih storitev.

                     (17)

                     Glede na informacije, ki jih je predložila Poljska, je v navedeni državi članici več kot 17 000 strojevodij. Vsem tem strojevodjem so bila od leta 2011 izdana dovoljenja za strojevodje v skladu s poljskim odlokom ministra za infrastrukturo z dne 18. februarja 2011 o dovoljenjih za strojevodje. Ker navedena dovoljenja veljajo deset let, bi jih večina potekla leta 2021. Zato lahko tudi v tem primeru kopičenje tako velikega števila prejetih vlog pomeni tveganje, da jih navedeni organ ne bo mogel pravočasno obravnavati in da bo potrebna spričevala ali pooblastila lahko izdal šele po izteku veljavnih rokov.

                     (18)

                     Zlasti v zvezi z rednimi preverjanji strojevodij so bila po informacijah, ki jih je predložila Poljska, z nacionalno zakonodajo, sprejeto za boj proti širjenju pandemije, vsa redna preverjanja znanja in usposobljenosti od 16. aprila 2020 začasno prekinjena. Dne 5. decembra 2020 je bilo z nadaljnjimi nacionalnimi ukrepi začasno prekinjeno izvajanje zdravniških in psiholoških pregledov strojevodij – s tem pa tudi potreba po osebni udeležbi pri teh preskusih – med pandemijo, vendar le do 31. januarja 2021.

                     (19)

                     Po navedbah Poljske ponovno opravljanje navedenih preskusov od 1. februarja 2021 pomeni, da bi moralo veliko število strojevodij opraviti redna preverjanja in podaljšati svoja dovoljenja v zelo kratkem času. V navedeni državi članici so trenutno v velikem zaostanku, kar zadeva redna preverjanja, ki jih je še treba opraviti, to pa je posledica začasne prekinitve rednih zdravniških in psiholoških pregledov strojevodij.

                     (20)

                     Čeprav je možnost opravljanja rednih zdravniških in psiholoških pregledov strojevodij ponovno na voljo, pa poleg tega velike težave pri opravljanju navedenih preverjanj še vedno povzroča dejstvo, da še vedno veljajo ukrepi omejevanja socialnih stikov, skupaj z omejeno zmogljivostjo zdravstvenih služb, ker je bil del zdravstvenega osebja v navedeni državi članici prerazporejen, da bi pomagal v boju proti COVID-19.

                     (21)

                     Poleg tega so enaki ukrepi veljali tudi za usposabljanje in preverjanje drugega železniškega osebja, zaradi česar bi se morala prav tako omejiti zmogljivost zadevnih subjektov za opravljanje rednih preverjanj strojevodij v veljavnih rokih.

                     (22)

                     Glede na informacije, ki jih je predložila Poljska, kljub dejstvu, da je potek pandemije ugoden, nujni ukrepi še niso bili odpravljeni, virus pa se še vedno šteje za nevaren. Čeprav trenutne razmere omogočajo počasno okrevanje gospodarstva in postopno vrnitev v normalno stanje, pa še vedno obstaja resnična nevarnost morebitnega četrtega vala bolezni, zlasti glede na obstoj novih različic.

                     (23)

                     Po navedbah Poljske je zahteva za podaljšanja za najdaljša dovoljena šestmesečna obdobja glede na negotovost v zvezi z epidemiološkimi razmerami v državi nujna. Po informacijah, ki jih je predložila navedena država članica, podaljšanje za obdobje, krajše od šest mesecev, tudi ne bi omogočilo stabilizacije razmer v poklicni skupini strojevodij ali preprečilo kopičenja preskusov, saj jih v krajšem času ne bi mogli opraviti vsi strojevodje.

                     (24)

                     Po informacijah, ki jih je predložila Poljska, imajo vsi prevozniki v železniškem prometu in upravljavci infrastrukture v navedeni državi članici še vedno vzpostavljene svoje sisteme upravljanja varnosti, kar zagotavlja ustrezno raven varnosti v železniškem prometu. Poleg tega po navedbah zadevne države članice vsi postopki, ki v okviru sistemov upravljanja varnosti zagotavljajo visoko raven varnosti v železniškem prometu, ostajajo nespremenjeni, tako da ni mogoče, da bi se s podaljšanjem veljavnosti zadevnih dokumentov kakor koli povečalo tveganje za varnost v železniškem prometu. Zahtevano podaljšanje zato ne bi smelo povzročiti nesorazmernih tveganj v smislu varnosti in varovanja v prometu.

                     (25)

                     Poljski bi se zato moralo odobriti podaljšanje obdobij med 1. septembrom 2020 in 30. junijem 2021 iz člena 9(1) in (2), člena 10(1) in (2) ter člena 11(1) in (2) Uredbe (EU) 2021/267.

                     (26)

                     Poljska se je strinjala, da se ta sklep sprejme in priglasi v angleškem jeziku –

               SPREJELA NASLEDNJI SKLEP:

            Člen 1
            Poljski se odobri šestmesečno podaljšanje obdobja med 1. septembrom 2020 in 30. junijem 2021 iz člena 9(1) in (2), člena 10(1) in (2) ter člena 11(1) in (2) Uredbe (EU) 2021/267.

            Člen 2
            Ta sklep je naslovljen na Republiko Poljsko.

            V Bruslju, 9. julija 2021

                  Za Komisijo

               Adina-Ioana VĂLEAN

                  članica Komisije

            (1)  UL L 60, 22.2.2021, str. 1.

            (2)  Direktiva (EU) 2016/798 Evropskega parlamenta in Sveta z dne 11. maja 2016 o varnosti na železnici (UL L 138, 26.5.2016, str. 102).

            (3)  Direktiva 2004/49/ES Evropskega parlamenta in Sveta z dne 29. aprila 2004 o varnosti na železnicah Skupnosti ter o spremembi Direktive Sveta 95/18/ES o izdaji licence prevoznikom v železniškem prometu in Direktive 2001/14/ES o dodeljevanju železniških infrastrukturnih zmogljivosti, naložitvi uporabnin za uporabo železniške infrastrukture in podeljevanju varnostnega spričevala (Direktiva o varnosti na železnici) (UL L 164, 30.4.2004, str. 44).


title: Sklep Sveta (EU) 2021/1843 z dne 15. oktobra 2021 o stališču, ki se v imenu Evropske unije zastopa v Mednarodnem svetu za sladkor v zvezi s podaljšanjem Mednarodnega sporazuma o sladkorju iz leta 1992

text:
                  21.10.2021

                  SL

                  Uradni list Evropske unije

                  L 373/90

         SKLEP SVETA (EU) 2021/1843
         z dne 15. oktobra 2021
         o stališču, ki se v imenu Evropske unije zastopa v Mednarodnem svetu za sladkor v zvezi s podaljšanjem Mednarodnega sporazuma o sladkorju iz leta 1992
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(4), prvi pododstavek v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Unija je s Sklepom Sveta 92/580/EGS (1) sklenila Mednarodni sporazum o sladkorju iz leta 1992 (2) (v nadaljnjem besedilu: Sporazum), ki je začel veljati 1. januarja 1993. Sporazum je bil sklenjen za obdobje treh let, do 31. decembra 1995.

                     (2)

                     Mednarodni svet za sladkor, ki je bil vzpostavljen na podlagi člena 3 Sporazuma, lahko v skladu s členom 45(2) Sporazuma s posebnim glasovanjem podaljša Sporazum za zaporedna obdobja, vsako podaljšanje pa ne sme biti daljše od dveh let. Sporazum se je od sklenitve redno podaljševal za nadaljnja obdobja dveh let. Sporazum je bil nazadnje podaljšan s sklepom Mednarodnega sveta za sladkor julija 2019 in je veljaven do 31. decembra 2021.

                     (3)

                     Mednarodni svet za sladkor bo na 59. zasedanju, ki bo potekalo 26. novembra 2021, odločil o podaljšanju Sporazuma za nadaljnje obdobje dveh let, do 31. decembra 2023.

                     (4)

                     Primerno je, da se določi stališče, ki naj se v imenu Unije zastopa na 59. zasedanju Mednarodnega sveta za sladkor v zvezi s podaljšanjem sporazuma. Nadaljnje podaljšanje Sporazuma je v interesu Unije –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Mednarodnem svetu za sladkor na njegovem 59. zasedanju, je, da se glasuje za podaljšanje Mednarodnega sporazuma o sladkorju iz leta 1992 za nadaljnje obdobje dveh let, do 31. decembra 2023.

            Člen 2
            Ta sklep začne veljati na dan sprejetja.

            V Luxembourgu, 15. oktobra 2021

                  Za Svet

                  predsednik

               J. CIGLER KRALJ

            (1)  Sklep Sveta 92/580/EGS z dne 13. novembra 1992 o podpisu in sklenitvi Mednarodnega sporazuma o sladkorju iz leta 1992 (UL L 379, 23.12.1992, str. 15).

            (2)  Mednarodni sporazum o sladkorju iz leta 1992 (UL L 379, 23.12.1992, str. 16).


title: Sklep Sveta (EU) 2021/1844 z dne 18. oktobra 2021 o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi, glede spremembe Protokola 3 k navedenemu sporazumu o opredelitvi pojma „izdelki s poreklom“ in načinih upravnega sodelovanja

text:
                  21.10.2021

                  SL

                  Uradni list Evropske unije

                  L 373/91

         SKLEP SVETA (EU) 2021/1844
         z dne 18. oktobra 2021
         o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi, glede spremembe Protokola 3 k navedenemu sporazumu o opredelitvi pojma „izdelki s poreklom“ in načinih upravnega sodelovanja
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(4), prvi pododstavek, v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi (v nadaljnjem besedilu: Sporazum) je Unija sklenila s Sklepom Sveta in Komisije 2002/357/ES, ESPJ (1), veljati pa je začel 1. maja 2002.

                     (2)

                     Sporazum vključuje Protokol 3 o opredelitvi pojma „izdelki s poreklom“ in načinih upravnega sodelovanja (v nadaljnjem besedilu: Protokol 3). Na podlagi člena 4 Protokola 3 se lahko Pridružitveni svet, ustanovljen s členom 89 Sporazuma (v nadaljnjem besedilu: Pridružitveni svet), odloči, da bo spremenil določbe Protokola 3.

                     (3)

                     Regionalno konvencijo o panevro-mediteranskih preferencialnih pravilih o poreklu (v nadaljnjem besedilu: Konvencija PEM) je Unija sklenila s Sklepom Sveta 2013/94/EU (2), za Unijo pa je začela veljati 1. maja 2012. Vsebuje določbe o poreklu blaga, s katerim se trguje na podlagi zadevnih dvostranskih sporazumov o prosti trgovini, sklenjenih med pogodbenicami Konvencije PEM, ki se uporabljajo brez poseganja v načela, določena v teh dvostranskih sporazumih.

                     (4)

                     Pridružitveni svet je po sprejetju Sklepa Sveta (EU) 2020/2067 (3) o stališču, ki se v imenu Unije zastopa v Pridružitvenem svetu glede spremembe Sporazuma z nadomestitvijo Protokola 3, sprejel Sklep št. 1/2021 (4), s katerim se Protokol 3 nadomesti z novim besedilom.

                     (5)

                     Protokol 3 vsebuje na eni strani dinamično sklicevanje na Konvencijo PEM, zaradi česar se Konvencija PEM uporablja med Unijo in Jordanijo, na drugi strani pa prehodna pravila, ki so se od 1. septembra 2021 uporabljala kot alternativen sklop pravil o poreklu glede na tista iz sedanje Konvencije PEM.

                     (6)

                     Kot del podpore Unije Jordaniji v okviru sirske begunske krize sta se Unija in Jordanija julija 2016 dogovorili o začasni omilitvi pravil o poreklu, ki se uporabljajo za izvoz jordanskih proizvodov v Unijo v okviru Sporazuma.

                     (7)

                     Posledično je Pridružitveni odbor EU-Jordanija sprejel Sklep št. 1/2016 (5) zaradi spremembe določb Protokola 3 glede opredelitve pojma „izdelki s poreklom“ ter dopolnil seznam obdelav ali predelav, ki jih je treba opraviti na materialih brez porekla, da lahko nekatere kategorije izdelkov, proizvedenih na ozemlju Jordanije ter povezanih z ustvarjanjem delovnih mest za sirske begunce in Jordance, pridobijo status blaga s poreklom.

                     (8)

                     Pridružitveni odbor EU-Jordanija je sprejel Sklep št. 1/2018 (6) zaradi spremembe določb Protokola 3 z nadaljnjo omilitvijo sheme pravil o poreklu in podaljšanjem trajanja sheme, vzpostavljene s Sklepom št. 1/2016, do 31. decembra 2030. Sklep št. 1/2018 je začel veljati 4. decembra 2018.

                     (9)

                     Da se zagotovi nadaljnja uporaba sklepov št. 1/2016 in št. 1/2018, ju je treba povezati s prehodnimi pravili, ki se uporabljajo od 1. septembra 2021. Zato je treba sprejeti sklep o spremembi Protokola 3, s tem da se doda Dodatek B k navedenemu protokolu, da bi obrati iz sklepov št. 1/2016 in št. 1/2018 ostali v veljavi. Pridružitveni svet bo sprejel tak sklep o spremembi. Zato je primerno, da se določi stališče, ki se v imenu Unije zastopa v Pridružitvenem svetu glede spremembe Protokola 3.

                     (10)

                     Uporaba Dodatka B k Protokolu 3 bi morala biti dopolnjena z ustreznimi obveznostmi spremljanja in poročanja. Poleg tega bi moralo biti mogoče začasno zadržati uporabo Dodatka B k Protokolu 3, če pogoji za njegovo uporabo niso več izpolnjeni ali če so izpolnjeni pogoji za zaščitne ukrepe.

                     (11)

                     Da se zagotovi nadaljnja uporaba sklepov št. 1/2016 in št. 1/2018, vključno z odstopanji iz navedenih sklepov, ter se tako pooblaščenim izvoznikom omogoči, da preprečijo nastale ekonomske izgube na podlagi Sklepa št. 1/2016, bi moral sklep Pridružitvenega sveta vključevati klavzulo o retroaktivnosti.

                     (12)

                     Stališče Unije v Pridružitvenem svetu bi zato moralo temeljiti na osnutku sklepa Pridružitvenega sveta –

               SPREJEL NASLEDNJI SKLEP:

            Člen 1

               1.   Stališče, ki se v imenu Unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi, glede spremembe Protokola 3 k navedenemu sporazumu, temelji na osnutku sklepa Pridružitvenega sveta (7).

               2.   Predstavniki Unije v Pridružitvenem svetu se lahko o manjših tehničnih spremembah stališča iz odstavka 1 dogovorijo brez nadaljnjega sklepa Sveta.

            Člen 2
            Ta sklep začne veljati na dan sprejetja in preneha veljati 31. decembra 2023.

            V Bruslju, 18. oktobra 2021

                  Za Svet

                  predsednik

               J. BORRELL FONTELLES

            (1)  Sklep Sveta in Komisije 2002/357/ES, ESPJ z dne 26. marca 2002 o sklenitvi Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani ter Hašemitsko kraljevino Jordanijo na drugi (UL L 129, 15.5.2002, str. 1).

            (2)  Sklep Sveta 2013/94/EU z dne 26. marca 2012 o sklenitvi Regionalne konvencije o pan-evro-mediteranskih preferencialnih pravilih o poreklu (UL L 54, 26.2.2013, str. 3).

            (3)  Sklep Sveta (EU) 2020/2067 z dne 7. decembra 2020 o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi, glede spremembe navedenega sporazuma z nadomestitvijo Protokola 3 k navedenemu sporazumu o opredelitvi pojma „izdelki s poreklom“ in načinih upravnega sodelovanja (UL L 424, 15.12.2020, str. 37).

            (4)  Sklep št. 1/2021 Pridružitvenega sveta EU-Jordanija z dne 15. aprila 2021 o spremembi Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi z nadomestitvijo Protokola 3 k navedenemu sporazumu o opredelitvi pojma „izdelki s poreklom“ in načinih upravnega sodelovanja [2021/742] (UL L 164, 10.5.2021, str. 1).

            (5)  Sklep št. 1/2016 Pridružitvenega odbora EU-Jordanija z dne 19. julija 2016 o spremembi Protokola 3 k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi o opredelitvi pojma „izdelki s poreklom“ ter seznamu obdelav ali predelav, ki jih je treba opraviti na materialih brez porekla, da lahko nekatere kategorije izdelkov, proizvedene na posebnih razvojnih in industrijskih območjih ter v povezavi z ustvarjanjem delovnih mest za sirske begunce in Jordance, pridobijo status blaga s poreklom [2016/1436] (UL L 233, 30.8.2016, str. 6).

            (6)  Sklep št. 1/2018 Pridružitvenega odbora EU-Jordanija z dne 4. decembra 2018 o spremembi Protokola 3 k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi o opredelitvi pojma „izdelki s poreklom“ ter seznamu obdelav ali predelav, ki jih je treba opraviti na materialih brez porekla, da lahko nekatere kategorije izdelkov, proizvedenih na posebnih razvojnih in industrijskih območjih ter v povezavi z ustvarjanjem delovnih mest za sirske begunce in Jordance, pridobijo status blaga s poreklom [2019/42] (UL L 9, 11.1.2019, str. 147).

            (7)  Glejte dokument ST 11793/21 na http://register.consilium.europa.eu.


Odločba Komisije z dne 19/10/2021 o razglasitvi združljivosti koncentracije s skupnim trgom (Zadeva št. COMP/M.10054 - KOMBIVERKEHR / HUPAC / DX INTERMODAL JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 13/10/2021 o razglasitvi združljivosti koncentracije s skupnim trgom (Zadeva št. COMP/M.10395 - BNP PARIBAS / CDC / IMMOBILIÈRE DE LA LAINE) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 03/08/2021 o razglasitvi združljivosti koncentracije s skupnim trgom (Zadeva št. COMP/M.10255 - TRITON / BERGMAN CLINICS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 20/10/2021 o razglasitvi združljivosti koncentracije s skupnim trgom (Zadeva št. COMP/M.10443 - ALLIANZ CAPITAL / AIMCO / DALMORE / GENERATION / PORTERBROOK) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 13/10/2021 o razglasitvi združljivosti koncentracije s skupnim trgom (Zadeva št. COMP/M.10184 - CHANNEL 5 / BBC / ITV / CHANNEL 4 / DIGITAL UK) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 14/10/2021 o razglasitvi združljivosti koncentracije s skupnim trgom (Zadeva št. COMP/M.10490 - BAIN CAPITAL / CTI / BBG HOLDING) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 12/10/2021 o razglasitvi združljivosti koncentracije s skupnim trgom (Zadeva št. COMP/M.10444 - RWE GENERATION / MESSER INDUSTRIEGASE / KREIS DÜREN / SIEMENS PROJECT VENTURES / JV) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


title: Sklep Komisije (EU) 2021/1845 z dne 20. oktobra 2021 o spremembi Sklepa (EU) 2017/175 v zvezi z obdobjem veljavnosti meril za podelitev znaka EU za okolje turističnim nastanitvenim objektom ter z njimi povezanimi zahtevami za ocenjevanje in preverjanje (notificirano pod dokumentarno številko C(2021) 7427) (Besedilo velja za EGP)

text:
                  22.10.2021

                  SL

                  Uradni list Evropske unije

                  L 376/1

         SKLEP KOMISIJE (EU) 2021/1845
         z dne 20. oktobra 2021
         o spremembi Sklepa (EU) 2017/175 v zvezi z obdobjem veljavnosti meril za podelitev znaka EU za okolje turističnim nastanitvenim objektom ter z njimi povezanimi zahtevami za ocenjevanje in preverjanje

               (notificirano pod dokumentarno številko C(2021) 7427)

         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (1) in zlasti člena 8(2) Uredbe,
         po posvetovanju z Odborom Evropske unije za znak za okolje,
         ob upoštevanju naslednjega:

                     (1)

                     Uredba (ES) št. 66/2010 določa, da se lahko znak EU za okolje podeli proizvodom z manjšim vplivom na okolje v njihovem celotnem življenjskem krogu. Za vsako skupino proizvodov se določijo posebna merila za podelitev znaka EU za okolje.

                     (2)

                     Komisija je s Sklepom (EU) 2017/175 (2) določila merila za podelitev znaka EU za okolje za skupino proizvodov „turistični nastanitveni objekti“. Navedena merila ter z njimi povezane zahteve za ocenjevanje in preverjanje prenehajo veljati 26. januarja 2022.

                     (3)

                     V skladu s sklepi preverjanja ustreznosti znaka EU za okolje z dne 30. junija 2017 (3) je Komisija skupaj z Odborom EU za znak za okolje ocenila in potrdila relevantnost skupine proizvodov „turistični nastanitveni objekti“ ter relevantnost in ustreznost zdajšnjih meril za podelitev znaka EU za okolje navedeni skupini proizvodov ter z njimi povezanih zahtev za ocenjevanje in preverjanje.

                     (4)

                     V skladu s sklepi preverjanja ustreznosti znaka EU za okolje z dne 30. junija 2017 je Komisija skupaj z Odborom EU za znak za okolje dala prednost izvajanju več ukrepov za povečanje uporabe znaka EU za okolje za to skupino proizvodov, s čimer se promovira kot dragoceno orodje za trajnostno okrevanje.

                     (5)

                     Zato je primerno, da se podaljša veljavnost meril za podelitev znaka EU za okolje in z njimi povezanih zahtev za ocenjevanje in preverjanje iz Sklepa (EU) 2017/175, da bi Komisija lahko revidirala to skupino proizvodov, ko bo sektor okreval.

                     (6)

                     Podaljšanje bi moralo biti dovolj dolgo, da se omogoči dokončanje postopka revizije in zagotovi zanesljiva perspektiva, ki bo omogočala tržno kontinuiteto za zdajšnje in prihodnje imetnike dovoljenja za uporabo znaka, ki lahko v vmesnem času ohranijo koristi znaka EU za okolje pri proizvodih, ki jim je bil podeljen znak.

                     (7)

                     Sklep (EU) 2017/175 bi bilo zato treba ustrezno spremeniti.

                     (8)

                     Ukrepi iz tega sklepa so v skladu z mnenjem odbora, ustanovljenega s členom 16 Uredbe (ES) št. 66/2010 –

               SPREJELA NASLEDNJI SKLEP:

            Člen 1
            Člen 6 Sklepa (EU) 2017/175 se nadomesti z naslednjim:

                  „Člen 6
                  Merila za podeljevanje znaka EU za okolje za skupino proizvodov ‚turistični nastanitveni objekti‘ ter z njimi povezane zahteve za ocenjevanje in preverjanje veljajo do 30. junija 2025.“.

            Člen 2
            Ta sklep je naslovljen na države članice.

            V Bruslju, 20. oktobra 2021

                  Za Komisijo

               Virginijus SINKEVIČIUS

                  član Komisije

            (1)  UL L 27, 30.1.2010, str. 1.

            (2)  Sklep Komisije (EU) 2017/175 z dne 25. januarja 2017 o določitvi meril za podelitev znaka EU za okolje turističnim nastanitvenim objektom (UL L 28, 2.2.2017, str. 9).

            (3)  Poročilo Komisije Evropskemu parlamentu in Svetu o pregledu izvajanja Uredbe (ES) št. 1221/2009 Evropskega parlamenta in Sveta z dne 25. novembra 2009 o prostovoljnem sodelovanju organizacij v Sistemu Skupnosti za okoljsko ravnanje in presojo (EMAS) ter Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (COM(2017) 355 final).


title: Sklep Sveta z dne 19. oktobra 2021 o imenovanju italijanskega člana in namestnika člana Svetovalnega odbora za koordinacijo sistemov socialne varnosti 2021/C 427 I/03

text:
                  22.10.2021

                  SL

                  Uradni list Evropske unije

                  CI 427/11

         SKLEP SVETA
         z dne 19. oktobra 2021
         o imenovanju italijanskega člana in namestnika člana Svetovalnega odbora za koordinacijo sistemov socialne varnosti
         (2021/C 427 I/03)
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1) in zlasti člena 75 Uredbe,
         ob upoštevanju naslednjega:

                     (1)

                     Svet je s sklepom z dne 21. septembra 2020 (2) imenoval člane in namestnike članov Svetovalnega odbora za koordinacijo sistemov socialne varnosti za obdobje od 20. oktobra 2020 do 19. oktobra 2025.

                     (2)

                     Italijanska vlada je Svetu predložila predlog o imenovanju za prosti mesti, ki ju je treba zapolniti –

               SPREJEL NASLEDNJI SKLEP:

            Člen 1
            Za člana in namestnika člana Svetovalnega odbora za koordinacijo sistemov socialne varnosti se za obdobje od 20. oktobra 2020 do 19. oktobra 2025 imenujeta naslednji osebi:

                        I.

                        PREDSTAVNIKI VLAD

                                    Država

                                    Člani

                                    Namestniki

                                    Italija

                                    Giovanni CALABRÒ

                                    Silvia BOLOGNINI

            Člen 2
            Svet bo člane in namestnike, ki še niso bili predlagani, imenoval pozneje.

            Člen 3
            Ta sklep začne veljati z dnem sprejetja.

            V Luxembourgu, 19. oktobra 2021

                  Za Svet

                  predsednik

               G. DOVŽAN

            (1)  UL L 166, 30.4.2004, str. 1.

            (2)  Sklep Sveta z dne 21. septembra 2020 o imenovanju članov in nadomestnih članov Svetovalnega odbora za koordinacijo sistemov socialne varnosti (UL C 315 I, 23.9.2020, str. 1).


title: Sklep Sveta (EU) 2021/1851 z dne 15. oktobra 2021 o stališču, ki se v imenu Evropske unije zastopa v Mednarodnem svetu za sladkor v zvezi s spremembami Mednarodnega sporazuma o sladkorju iz leta 1992 ter časovni razpored za njihovo izvedbo

text:
                  22.10.2021

                  SL

                  Uradni list Evropske unije

                  L 374/49

         SKLEP SVETA (EU) 2021/1851
         z dne 15. oktobra 2021
         o stališču, ki se v imenu Evropske unije zastopa v Mednarodnem svetu za sladkor v zvezi s spremembami Mednarodnega sporazuma o sladkorju iz leta 1992 ter časovni razpored za njihovo izvedbo
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(4), prvi pododstavek, v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     S Sklepom Sveta 92/580/EGS (1) je Unija postala pogodbenica Mednarodnega sporazuma o sladkorju iz leta 1992 (2) in članica Mednarodne organizacije za sladkor.

                     (2)

                     V skladu s členom 8 Mednarodnega sporazuma o sladkorju Mednarodni svet za sladkor izvaja ali zagotavlja izvajanje vseh nalog, potrebnih za izvajanje določb Mednarodnega sporazuma o sladkorju. V skladu s členom 13 Mednarodnega sporazuma o sladkorju se vsi sklepi Mednarodnega sveta za sladkor načeloma sprejmejo s soglasjem. Če ni soglasja, se sklepi sprejmejo z navadno večino glasov, razen če Mednarodni sporazum o sladkorju določa posebno glasovanje.

                     (3)

                     V skladu s členom 25 Mednarodnega sporazuma o sladkorju imajo članice Mednarodne organizacije za sladkor skupaj 2 000 glasov. Vsaka članica Mednarodne organizacije za sladkor ima določeno število glasov, ki se vsako leto prilagodi v skladu z merili iz navedenega člena.

                     (4)

                     Vendar porazdelitev glasov med članicami Mednarodne organizacije za sladkor, ki določa tudi finančne prispevke teh članic v proračun Mednarodne organizacije za sladkor, ne odraža več dejanskih razmer na svetovnem trgu sladkorja.

                     (5)

                     V okviru pravil Mednarodnega sporazuma o sladkorju o finančnih prispevkih v proračun Mednarodne organizacije za sladkor je delež finančnih prispevkov Unije nespremenjen od leta 1992, čeprav se je svetovni trg sladkorja in zlasti relativni položaj Unije na njem v tem času bistveno spremenil. Zato je Unija v Mednarodni organizaciji za sladkor v zadnjih letih prevzela nesorazmerno velik delež proračunskih stroškov in odgovornosti.

                     (6)

                     Svet je Komisijo s Sklepom Sveta (EU) 2017/2242 (3) pooblastil, da v Mednarodnem svetu za sladkor z ostalimi pogodbenicami Mednarodnega sporazuma o sladkorju začne pogajanja za posodobitev Mednarodnega sporazuma o sladkorju, zlasti glede neskladnosti med številom glasov in finančnimi prispevki članic Mednarodne organizacije za sladkor na eni strani ter njihovim relativnim položajem na svetovnem trgu sladkorja na drugi strani.

                     (7)

                     Komisija je na podlagi pooblastila, podeljenega s Sklepom (EU) 2017/2242, začela pogajanja z državami članicami Mednarodne organizacije za sladkor in predstavila konkretne predloge za spremembo člena 25 Mednarodnega sporazuma o sladkorju, ki ureja sprejetje upravnega proračuna in prispevke članic. Mednarodni svet za sladkor se je na svojem 55. zasedanju 19. julija 2019 odločil, da pred svojim naslednjim zasedanjem novembra 2019 začne pogajanja za delni pregled Mednarodnega sporazuma o sladkorju pod vodstvom Konference Združenih narodov za trgovino in razvoj.

                     (8)

                     Na podlagi zahtev več članic Mednarodne organizacije za sladkor je Mednarodni svet za sladkor sklenil, da bodo poleg spremembe člena 25 Mednarodnega sporazuma o sladkorju, ki ga predlaga Unija, uradna pogajanja potekala tudi o drugih delih Mednarodnega sporazuma o sladkorju, zlasti o ciljih, določenih v členu 1 Mednarodnega sporazuma o sladkorju, o prednostnih nalogah Mednarodne organizacije za sladkor, določenih v členih 32, 33 in 34 Mednarodnega sporazuma o sladkorju, ter o pravilih za imenovanje izvršnega direktorja, določenih v členu 23 Mednarodnega sporazuma o sladkorju.

                     (9)

                     Ker je pooblastilo, dano s Sklepom (EU) 2017/2242, poteklo 31. decembra 2019 in ker je potrebno nadaljevati pogajanja, je Svet s Sklepom Sveta (EU) 2019/2136 (4) dal novo pooblastilo.

                     (10)

                     O besedilu sprememb Mednarodnega sporazuma o sladkorju se je Mednarodni svet za sladkor dogovoril na svojem 57. zasedanju novembra 2020 in 58. zasedanju junija 2021.

                     (11)

                     Vse spremembe, dogovorjene na teh pogajanjih, bi bilo treba sprejeti v skladu s postopkom iz člena 44 Mednarodnega sporazuma o sladkorju. Na podlagi navedenega člena ima Mednarodni svet za sladkor možnost, da s posebnim glasovanjem članicam Mednarodne organizacije za sladkor priporoči spremembo Mednarodnega sporazuma o sladkorju. V skladu s členom 7 Mednarodnega sporazuma o sladkorju ima Unija kot članica Mednarodnega sveta za sladkor možnost, da sodeluje pri tem posebnem glasovanju, katerega cilj je začetek postopka za spremembo institucionalnega okvira Mednarodnega sporazuma o sladkorju.

                     (12)

                     V skladu s časovnim razporedom za izvedbo delnega pregleda Mednarodnega sporazuma o sladkorju bo na 59. zasedanju Mednarodnega sveta za sladkor, ki bo predvidoma novembra 2021, v skladu s členom 44 Mednarodnega sporazuma o sladkorju potekalo posebno glasovanje za priporočilo članicam za spremembo Mednarodnega sporazuma o sladkorju.

                     (13)

                     Primerno je določiti stališče, ki naj se v imenu Unije zastopa na 59. zasedanju Mednarodnega sveta za sladkor glede sprememb Mednarodnega sporazuma o sladkorju. To stališče bi moralo upoštevati, da je sprememba Mednarodnega sporazuma o sladkorju, na osnovi izida pogajanj za njegov delni pregled, v interesu Unije.

                     (14)

                     Poleg tega je primerno določiti stališče, ki naj se v imenu Unije zastopa na 59. zasedanju Mednarodnega sveta za sladkor, o časovnem razporedu za izvedbo sprememb Mednarodnega sporazuma o sladkorju. To stališče bi moralo odražati, da je v interesu Unije, da spremembe Mednarodnega sporazuma o sladkorju začnejo veljati najpozneje 1. januarja 2024 –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na posebnem glasovanju na 59. zasedanju Mednarodnega sveta za sladkor glede sprememb Mednarodnega sporazuma o sladkorju iz leta 1992 in časovnega razporeda za njihovo izvedbo, je, da se glasuje za:

                        (a)

                        priporočilo članicam Mednarodne organizacije za sladkor, naj spremenijo Mednarodni sporazum o sladkorju tako, da bo upošteval izid pogajanj za delni pregled Mednarodnega sporazuma o sladkorju v zvezi s členi 1, 23, 25, 32, 33 in 34 navedenega sporazuma;

                        (b)

                        odobritev časovnega razporeda, kot je bil dogovorjen na 58. zasedanju Mednarodnega sveta za sladkor junija 2021 in v katerem so določeni roki za različne faze postopka, določenega v členu 44 Mednarodnega sporazuma o sladkorju;

                        (c)

                        izvedbo sprememb iz točke (a) v skladu s časovnim razporedom iz točke (b), ki zagotavlja, da bodo te spremembe začele veljati najpozneje 1. januarja 2024.

            Člen 2
            Ta sklep začne veljati na dan sprejetja.

            V Luxembourgu, 15. oktobra 2021

                  Za Svet

                  predsednik

               J. CIGLER KRALJ

            (1)  Sklep Sveta 92/580/EGS z dne 13. novembra 1992 o podpisu in sklenitvi Mednarodnega sporazuma o sladkorju iz leta 1992 (UL L 379, 23.12.1992, str. 15).

            (2)  Mednarodni sporazum o sladkorju iz leta 1992 (UL L 379, 23.12.1992, str. 16).

            (3)  Sklep Sveta (EU) 2017/2242 z dne 30. novembra 2017 o pooblastilu za začetek pogajanj o spremembi Mednarodnega sporazuma o sladkorju iz leta 1992 (UL L 322, 7.12.2017, str. 29).

            (4)  Sklep Sveta (EU) 2019/2136 z dne 5. decembra 2019 o pooblastilu za začetek pogajanj o spremembi Mednarodnega sporazuma o sladkorju iz leta 1992 (UL L 324, 13.12.2019, str. 3).


title: Sklep Sveta (EU) 2021/1852 z dne 18. oktobra 2021 o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s podaljšanjem veljavnosti prednostnih nalog partnerstva EU-Alžirija, dokler Pridružitveni svet ne sprejme novih posodobljenih prednostnih nalog partnerstva

text:
                  22.10.2021

                  SL

                  Uradni list Evropske unije

                  L 374/52

         SKLEP SVETA (EU) 2021/1852
         z dne 18. oktobra 2021
         o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s podaljšanjem veljavnosti prednostnih nalog partnerstva EU-Alžirija, dokler Pridružitveni svet ne sprejme novih posodobljenih prednostnih nalog partnerstva
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani (1) (v nadaljnjem besedilu: Sporazum) je bil podpisan 22. aprila 2002, veljati pa je začel 1. septembra 2005.

                     (2)

                     Pridružitveni svet je prednostne naloge partnerstva EU-Alžirija sprejel s Sklepom št. 1/2017 (2).

                     (3)

                     Obe strani sta se z izmenjavo pisem dogovorili, da bi bilo treba veljavnost prednostnih nalog partnerstva EU-Alžirija podaljšati.

                     (4)

                     Na podlagi člena 94 Sporazuma je Pridružitveni svet pooblaščen za sprejemanje sklepov za namen doseganja ciljev Sporazuma.

                     (5)

                     Pridružitveni svet mora po pisnem postopku sprejeti sklep, da se veljavnost prednostnih nalog partnerstva podaljša, dokler ne bo sprejel novih posodobljenih prednostnih nalog partnerstva.

                     (6)

                     Primerno je, da se določi stališče, ki naj se v imenu Unije zastopa v Pridružitvenem svetu, saj bo sklep Pridružitvenega sveta imel pravni učinek.

                     (7)

                     Stališče Unije v okviru Pridružitvenega sveta bi zato moralo temeljiti na osnutku sklepa Pridružitvenega sveta –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, v zvezi s podaljšanjem veljavnosti prednostnih nalog partnerstva EU-Alžirija, dokler Pridružitveni svet ne sprejme novih posodobljenih prednostnih nalog partnerstva, temelji na osnutku sklepa Pridružitvenega sveta (3).

            Člen 2
            Ta sklep začne veljati na dan sprejetja.

            V Luxembourgu, 18. oktobra 2021

                  Za Svet

                  predsednik

               J. BORRELL FONTELLES

            (1)  UL L 265, 10.10.2005, str. 2.

            (2)  Sklep št. 1/2017 Pridružitvenega sveta EU-Alžirija z dne 13. marca 2017 o prednostnih nalogah partnerstva EU-Alžirija (UL L 82, 29.3.2017, str. 9).

            (3)  Glej dokument ST 12258/21 na http://register.consilium.europa.eu.


title: Sklep Sveta (EU) 2021/1853 z dne 18. oktobra 2021 o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Arabsko republiko Egipt na drugi strani, v zvezi s podaljšanjem veljavnosti prednostnih nalog partnerstva EU-Egipt, dokler Pridružitveni svet ne sprejme novih posodobljenih prednostnih nalog partnerstva

text:
                  22.10.2021

                  SL

                  Uradni list Evropske unije

                  L 374/54

         SKLEP SVETA (EU) 2021/1853
         z dne 18. oktobra 2021
         o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Arabsko republiko Egipt na drugi strani, v zvezi s podaljšanjem veljavnosti prednostnih nalog partnerstva EU-Egipt, dokler Pridružitveni svet ne sprejme novih posodobljenih prednostnih nalog partnerstva
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Arabsko republiko Egipt na drugi strani (1) (v nadaljnjem besedilu: Sporazum) je bil podpisan 25. junija 2001, veljati pa je začel 1. junija 2004.

                     (2)

                     V Pridružitvenem sklepu sta se 25. julija 2017 Evropska unija in Egipt dogovorila o prednostnih nalogah partnerstva, kakor je določeno v Priporočilu št. 1/2017 Pridružitvenega sveta (2).

                     (3)

                     Obe strani sta se dogovorili, da bi bilo treba veljavnost prednostnih nalog partnerstva EU-Egipt kot vodilnega dokumenta za utrditev partnerstva podaljšati do sprejetja novih posodobljenih prednostnih nalog partnerstva.

                     (4)

                     Na podlagi člena 76 Sporazuma je Pridružitveni svet pooblaščen za sprejemanje sklepov za namen doseganja ciljev Sporazuma.

                     (5)

                     Pridružitveni svet mora po pisnem postopku sprejeti priporočilo, da se veljavnost prednostnih nalog partnerstva podaljša, dokler ne bo sprejel novih posodobljenih prednostnih nalog partnerstva.

                     (6)

                     Primerno je, da se določi stališče, ki naj se v imenu Unije zastopa v Pridružitvenem svetu, saj bo priporočilo Pridružitvenega sveta imelo pravni učinek.

                     (7)

                     Stališče Unije v okviru Pridružitvenega sveta bi zato moralo temeljiti na osnutku priporočila Pridružitvenega sveta –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Arabsko republiko Egipt na drugi strani, v zvezi s podaljšanjem veljavnosti prednostnih nalog partnerstva EU-Egipt, dokler Pridružitveni svet ne sprejme novih posodobljenih prednostnih nalog partnerstva, temelji na osnutku priporočila Pridružitvenega sveta (3).

            Člen 2
            Ta sklep začne veljati na dan sprejetja.

            V Luxembourgu, 18. oktobra 2021

                  Za Svet

                  predsednik

               J. BORRELL FONTELLES

            (1)  UL L 304, 30.9.2004, str. 39.

            (2)  Priporočilo št. 1/2017 Pridružitvenega sveta EU-Egipt z dne 25. julija 2017 o dogovoru o prednostnih nalogah partnerstva EU-Egipt (UL L 255, 3.10.2017, str. 26).

            (3)  Glej dokument ST 12260/21 na http://register.consilium.europa.eu.


title: Sklep Sveta (EU) 2021/1854 z dne 18. oktobra 2021 o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi, v zvezi s podaljšanjem veljavnosti prednostnih nalog partnerstva EU-Jordanija, dokler Pridružitveni svet ne sprejme novih prednostnih nalog partnerstva

text:
                  22.10.2021

                  SL

                  Uradni list Evropske unije

                  L 374/56

         SKLEP SVETA (EU) 2021/1854
         z dne 18. oktobra 2021
         o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi, v zvezi s podaljšanjem veljavnosti prednostnih nalog partnerstva EU-Jordanija, dokler Pridružitveni svet ne sprejme novih prednostnih nalog partnerstva
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi (1) (v nadaljnjem besedilu: Sporazum) je bil podpisan 24. novembra 1997, veljati pa je začel 1. maja 2002.

                     (2)

                     Pridružitveni svet je prednostne naloge partnerstva EU-Jordanija sprejel s Sklepom št. 1/2016 (2)in jih podaljšal s Sklepom št. 1/2018 (3) do konca leta 2020.

                     (3)

                     Strani sta se z izmenjavo pisem dogovorili, da bi bilo treba veljavnost prednostnih nalog partnerstva EU-Jordanija kot vodilnega dokumenta za utrditev partnerstva podaljšati do sprejetja novih posodobljenih prednostnih nalog partnerstva.

                     (4)

                     Na podlagi člena 91 Sporazuma je Pridružitveni svet pooblaščen za sprejemanje odločitev za namen doseganja ciljev Sporazuma.

                     (5)

                     Pridružitveni svet mora po pisnem postopku sprejeti sklep, da se veljavnost prednostnih nalog partnerstva podaljša, dokler ne bo sprejel novih posodobljenih prednostnih nalog partnerstva.

                     (6)

                     Primerno je, da se določi stališče, ki naj se v imenu Unije zastopa v Pridružitvenem svetu, saj bo sklep Pridružitvenega sveta imel pravni učinek.

                     (7)

                     Stališče Unije v okviru Pridružitvenega sveta bi zato moralo temeljiti na osnutku sklepa Pridružitvenega sveta –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Hašemitsko kraljevino Jordanijo na drugi, v zvezi s podaljšanjem veljavnosti prednostnih nalog partnerstva EU-Jordanija, dokler Pridružitveni svet ne sprejme novih posodobljenih prednostnih nalog partnerstva, temelji na osnutku sklepa Pridružitvenega sveta (4).

            Člen 2
            Ta sklep začne veljati na dan sprejetja.

            V Luxembourgu, 18. oktobra 2021

                  Za Svet

                  predsednik

               J. BORRELL FONTELLES

            (1)  UL L 129, 15.5.2002, str. 3.

            (2)  Sklep št. 1/2016 Pridružitvenega sveta EU-Jordanija z dne 19. decembra 2016 o prednostnih nalogah partnerstva EU-Jordanija (UL L 355, 24.12.2016, str. 31).

            (3)  Sklep št. 1/2018 Pridružitvenega sveta EU-Jordanija z dne 12. decembra 2018 o dogovoru o dveletnem podaljšanju prednostnih nalog partnerstva EU-Jordanija (UL L 8, 10.1.2019, str. 34).

            (4)  Glej dokument ST 12261/21 na http://register.consilium.europa.eu.


title: Sklep Sveta (EU) 2021/1855 z dne 18. oktobra 2021 o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani, v zvezi s podaljšanjem veljavnosti prednostnih nalog partnerstva EU-Libanon, dokler Pridružitveni svet ne sprejme novih posodobljenih skupnih dokumentov

text:
                  22.10.2021

                  SL

                  Uradni list Evropske unije

                  L 374/58

         SKLEP SVETA (EU) 2021/1855
         z dne 18. oktobra 2021
         o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani, v zvezi s podaljšanjem veljavnosti prednostnih nalog partnerstva EU-Libanon, dokler Pridružitveni svet ne sprejme novih posodobljenih skupnih dokumentov
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani (1) (v nadaljnjem besedilu: Sporazum) je bil podpisan 17. junija 2002 in je začel veljati 1. aprila 2006.

                     (2)

                     Pridružitveni svet je svojim Sklepom št. 1/2016 (2) sprejel prednostne naloge partnerstva EU-Libanon za obdobje 2016–2020, vključno s priloženim paktom EU-Libanon (v nadaljnjem besedilu: Pakt).

                     (3)

                     Strani sta se z izmenjavo pisem dogovorili, da bi bilo treba veljavnost prednostnih nalog partnerstva EU-Libanon, vključno s Paktom, kot vodilnih dokumentov za utrditev partnerstva, podaljšati do sprejetja novih posodobljenih skupnih dokumentov.

                     (4)

                     Na podlagi člena 76 Sporazuma je Pridružitveni svet pooblaščen za sprejemanje odločitev za namen doseganja ciljev Sporazuma.

                     (5)

                     Pridružitveni svet mora pisnem postopku sprejeti sklep, da se veljavnost prednostnih nalog partnerstva, vključno s Paktom, podaljša, dokler ne bo sprejel novih posodobljenih skupnih dokumentov.

                     (6)

                     Primerno je, da se določi stališče, ki naj se v imenu Unije zastopa v Pridružitvenem svetu, saj bo sklep Pridružitvenega sveta imel pravni učinek.

                     (7)

                     Stališče Unije v okviru Pridružitvenega sveta bi zato moralo temeljiti na osnutku sklepa Pridružitvenega sveta –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani, v zvezi s podaljšanjem veljavnosti prednostnih nalog partnerstva EU-Libanon, dokler Pridružitveni svet ne sprejme novih posodobljenih skupnih dokumentov, temelji na osnutku sklepa Pridružitvenega sveta (3).

            Člen 2
            Ta sklep začne veljati na dan sprejetja.

            V Luxembourgu, 18. oktobra 2021

                  Za Svet

                  predsednik

               J. BORRELL FONTELLES

            (1)  UL L 143, 30.5.2006, str. 2.

            (2)  Sklep št. 1/2016 Pridružitvenega sveta EU-Libanon z dne 11. novembra 2016 o prednostnih nalogah partnerstva EU-Libanon (UL L 350, 22.12.2016, str. 114).

            (3)  Glej dokument ST 12263/21 na http://register.consilium.europa.eu.


title: Sklep Sveta (EU) 2021/1856 z dne 18. oktobra 2021 o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani, v zvezi s podaljšanjem veljavnosti strateških prednostnih nalog EU in Tunizije, dokler Pridružitveni svet ne sprejme novih posodobljenih strateških prednostnih nalog

text:
                  22.10.2021

                  SL

                  Uradni list Evropske unije

                  L 374/60

         SKLEP SVETA (EU) 2021/1856
         z dne 18. oktobra 2021
         o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani, v zvezi s podaljšanjem veljavnosti strateških prednostnih nalog EU in Tunizije, dokler Pridružitveni svet ne sprejme novih posodobljenih strateških prednostnih nalog
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani (1) (v nadaljnjem besedilu: Sporazum) je bil podpisan 17. julija 1995 in je začel veljati 1. marca 1998.

                     (2)

                     Pridružitveni svet je s Sklepom št. 1/2018 sprejel strateške prednostne naloge EU in Tunizije (2).

                     (3)

                     Strani sta se z izmenjavo pisem dogovorili, da bi bilo treba veljavnost strateških prednostnih nalog EU in Tunizije kot vodilnega dokumenta za utrditev partnerstva podaljšati do sprejetja novih posodobljenih strateških prednostnih nalog.

                     (4)

                     Na podlagi člena 80 Sporazuma je Pridružitveni svet pooblaščen za sprejemanje sklepov za namen doseganja ciljev Sporazuma.

                     (5)

                     Pridružitveni svet mora po pisnem postopku sprejeti sklep, da se veljavnost strateških prednostnih nalog podaljša, dokler ne bo sprejel novih posodobljenih strateških prednostnih nalog.

                     (6)

                     Primerno je, da se določi stališče, ki naj se v imenu Unije zastopa v Pridružitvenem svetu, saj bo sklep Pridružitvenega sveta imel pravni učinek.

                     (7)

                     Stališče Unije v okviru Pridružitvenega sveta bi zato moralo temeljiti na osnutku sklepa Pridružitvenega sveta –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani, v zvezi s podaljšanjem veljavnosti strateških prednostnih nalog EU in Tunizije, dokler Pridružitveni svet ne sprejme novih posodobljenih strateških prednostnih nalog, temelji na osnutku sklepa Pridružitvenega sveta (3).

            Člen 2
            Ta sklep začne veljati na dan sprejetja.

            V Luxembourgu, 18. oktobra 2021

                  Za Svet

                  predsednik

               J. BORRELL FONTELLES

            (1)  UL L 97, 30.3.1998, str. 2.

            (2)  Sklep št. 1/2018 Pridružitvenega sveta EU-Tunizija z dne 9. novembra 2018 o sprejetju strateških prednostnih nalog EU in Tunizije za obdobje 2018–2020 (UL L 293, 20.11.2018, str. 39).

            (3)  Glej dokument ST 12265/21 na http://register.consilium.europa.eu.


title: Sklep Sveta (SZVP) 2021/1866 z dne 22. oktobra 2021 o spremembi Sklepa 2010/788/SZVP o omejitvenih ukrepih proti Demokratični republiki Kongo

text:
                  25.10.2021

                  SL

                  Uradni list Evropske unije

                  L 377/33

         SKLEP SVETA (SZVP) 2021/1866
         z dne 22. oktobra 2021
         o spremembi Sklepa 2010/788/SZVP o omejitvenih ukrepih proti Demokratični republiki Kongo
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju Sklepa Sveta 2010/788/SZVP z dne 20. decembra 2010 o omejitvenih ukrepih proti Demokratični republiki Kongo in razveljavitvi Skupnega stališča 2008/369/SZVP (1),
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 20. decembra 2010 sprejel Sklep 2010/788/SZVP.

                     (2)

                     Varnostni svet Združenih narodov (VSZN) je 29. junija 2021 sprejel Resolucijo 2582 (2021), s katero se spreminjajo merila za določitev oseb in subjektov, za katere veljajo omejitveni ukrepi iz odstavkov 9 in 11 RVSZN 1807 (2008).

                     (3)

                     Za izvajanje nekaterih ukrepov je potrebno nadaljnje ukrepanje Unije.

                     (4)

                     Sklep 2010/788/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            V členu 3(1) Sklepa 2010/788/SZVP se točka (i) nadomesti z naslednjim:

                        „(i)

                        načrtovanje, vodenje ali sponzoriranje napadov proti pripadnikom mirovnih sil misije MONUSCO ali osebju Združenih narodov, vključno s člani skupine strokovnjakov, ali zdravstvenemu ali humanitarnemu osebju ali udeležba v teh napadih;“.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 22. oktobra 2021

                  Za Svet

                  predsednik

               G. DOVŽAN

            (1)  UL L 336, 21.12.2010, str. 30.


title: Sklep Sveta (SZVP) 2021/1867 z dne 22. oktobra 2021 o spremembi Sklepa 2010/638/SZVP o omejevalnih ukrepih proti Republiki Gvineji

text:
                  25.10.2021

                  SL

                  Uradni list Evropske unije

                  L 377/34

         SKLEP SVETA (SZVP) 2021/1867
         z dne 22. oktobra 2021
         o spremembi Sklepa 2010/638/SZVP o omejevalnih ukrepih proti Republiki Gvineji
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 25. oktobra 2010 sprejel Sklep 2010/638/SZVP (1) o omejevalnih ukrepih proti Republiki Gvineji.

                     (2)

                     Na podlagi pregleda Sklepa 2010/638/SZVP bi bilo treba navedene omejevalne ukrepe podaljšati do 27. oktobra 2022.

                     (3)

                     Sklep 2010/638/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Člen 8(2) Sklepa 2010/638/SZVP se nadomesti z naslednjim:

                  „2.   Ta sklep se uporablja do 27. oktobra 2022. Redno se pregleduje. Če Svet meni, da cilji tega sklepa niso bili doseženi, ga po potrebi podaljša oziroma spremeni.“

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 22. oktobra 2021

                  Za Svet

                  predsednik

               G. DOVŽAN

            (1)  Sklep Sveta 2010/638/SZVP z dne 25. oktobra 2010 o omejevalnih ukrepih proti Republiki Gvineji (UL L 280, 26.10.2010, str. 10).